Gedagte vir die dag: Geen bekommernis – te goed om waar te wees?Foto: pixabay.com Julle moet julle dus nie bekommer en vra: “Wat moet ons eet of wat moet ons drink of wat moet ons aantrek?” nie. Dit is alles dinge waaroor die ongelowiges begaan is. Julle hemelse Vader weet tog dat julle dit alles nodig het. (Matteus 6:31-32) Dit klink amper te goed om waar te wees: Jesus sê ons moet ons nie bekommer nie want God weet immers wat ons nodig het. Om ons totale afhanklikheid van God te bely is nie altyd maklik nie. Ons wil tog so graag in beheer van ons lewe wees, maar God vra dat ons Hom volkome sal vertrou en tot die besef kom ons het Hom bitter nodig. Jesus beklemtoon: Geseënd is hulle wat weet hoe afhanklik hulle van God is. Nie: Geseënd is hulle wat finansieel sterk staan of met wie dit altyd goed gaan nie, nee: Geseënd is hulle wat weet hoe afhanklik hulle van God is. As brose mense kan ons nie anders as om God geheel en al in alle omstandighede te vertrou nie. Jesus vra: Wie kan deur hulle te bekommer hulle lewe met een enkele uur verleng? Bekommernis is nie ’n las wat God ons opgelê het nie – het jy geweet dat kommer uiters nadelige gevolge op jou liggaam het? Dit breek die liggaam af, want dit lei daartoe dat ’n mens nie kan eet (of te veel eet) of slaap nie; dit neem jou gedagtes oor en belemmer jou vermoë om produktief te wees. Bekommernis kan jou lamlê; dit is soos ’n skommelstoel: dit hou jou besig maar bring jou nêrens nie. Gee vir God die eerste plek in jou lewe, verander jou bekommernisse in gebede en vertrou Hom vir die regte uitkoms. Moenie dat materiële dinge en ander behoeftes en begeertes jou lewe oorheers en die belangrikste plek in jou lewe inneem nie. Kenners reken dat 90% daarvan waaroor ons ons bekommer, in elk geval nooit met ons gebeur nie. Terloops, medici het tot die gevolgtrekking gekom dat die “streshormoon” kortisol, wat ons liggaam afskei wanneer ons ons bekommer, ons gewig laat optel – genoeg rede om nou dadelik op te hou met stres!